google/wiki40b huggingface dataset:
Ελαμιτική γλώσσα

Η Ελαμιτική είναι μια εξαφανισμένη γλώσσα που ομιλείτο από τους αρχαίους Ελαμίτες. Χρησιμοποιήθηκε στο σημερινό νοτιοδυτικό Ιράν από το 2600 π.Χ. έως το 330 π.Χ.. Τα τελευταία γραπτά αρχεία στα ελαμιτικά εμφανίζονται γύρω από την κατάκτηση των Αχαιμενιδών από τον Μέγα Αλέξανδρο. Τα ελαμιτικά πιστεύεται ότι δεν έχουν προφανείς συγγενείς και συνήθως θεωρείται μια απομονωμένη γλώσσα. Η έλλειψη εγκατεστημένων συγγενών καθιστά την ερμηνεία τους δύσκολη.

Γλωσσική τυπολογία

Η ελαμιτική είναι μια συγκολλητική γλώσσα, και η γραμματική χαρακτηρίζεται από ένα καλά ανεπτυγμένο και διάχυτο ονομαστικό ταξικό σύστημα. Τα έμψυχα ουσιαστικά έχουν ξεχωριστούς δείκτες για τα τρία πρόσωπα, μάλλον ασυνήθιστο χαρακτηριστικό.
Χανς φον Άαχεν

Βιογραφία

Ο Άαχεν γεννήθηκε το 1552 στην Κολωνία και σπούδασε στη Φλωρεντία και στη Ρώμη. Ακολούθησε το ρεύμα του μανιερισμού. Το όνομά του το απέκτησε, λόγω της γενέτειρας του πατέρα του. Κατόπιν, αφού διορίστηκε από τον Ροδόλφο Β' αυλικός ζωγράφος στην Πράγα το 1592, εγκαταστάθηκε εκεί το 1597.  Συνεισέφερε επίσης και σε διπλωματικό επίπεδο. Όταν πέθανε ο Ροδόλφος Β', ο Άαχεν συνέχισε  να εργάζεται και για τον διάδοχό του, τον Ματθία.
Τα έργα του έχουν διάφορα θέματα όπως: μυθολογικά, θρησκευτικά, αλληγορικά και (υπό την κάλυψιν όλων των προηγουμένων) ερωτικά. Ασχολήθηκε επίσης και με τη χαρακτική.
Αφέλια

Η αφέλια είναι παραδοσιακό Κυπριακό χοιρινό πιάτο. Είναι μαριναρισμένο και μαγειρεμένο σε κόκκινο κρασί με θρυμματισμένους σπόρους κόλιανδρου. Το πιάτο περιέχει αλάτι, πιπέρι και λάδι. Κατά την Αγγλοκρατία (από το 1878) σημειώθηκε η χρήση βουτύρου αντί για λάδι. Συνήθως σερβίρεται με πατάτες, πλιγούρι και γιαούρτι.
Αντιπαγιούτα

Μεταφορές

Στο χωριό λειτουργεί αεροδρόμιο. Τα ελικόπτερα της εταιρείας Γιαμάλ πραγματοποιούν πτήσεις προς τα χωριά Ναχόντκα και Γκίντα της επαρχίας Ταζόφσκι. Κατά την περίοδο της ναυσιπλοΐας (από τα μέσα Ιουλίου έως το τέλος Σεπτεμβρίου) κάθε πέντε μέρες υπάρχει το πλοίο της γραμμής Σάλεχαρντ-Αντιπαγιούτα.
Κουρεώτις

Μία από τις λιγότερο γνωστές εορτές των αρχαίων Αθηναίων ήταν τα λεγόμενα Απατούρια, τριήμερη πολιτική εορτή, της οποίας η τρίτη και τελευταία ημέρα λεγόταν «κουρεώτις».
Τα Απατούρια ήταν μια γιορτή πολιτική που γινόταν κατά τον μήνα Πυανεψιώνα (15 Οκτωβρίου – 15 Νοεμβρίου) προς τιμήν της Απατουρίας Αθηνάς, του Διός Φρατρίου και του Μελαναίγιδος Διονύσου. 
Αφορμή της ήταν η μονομαχία του Μέλανθου και του Ξάνθου από τη Βοιωτία και η νίκη του Μέλανθου με απάτη, όταν οι Βοιωτοί και οι Αθηναίοι πολεμούσαν μεταξύ τους για την Οινόη. 
Η τρίτη ημέρα ονομάζονταν Κουρεώτις, γιατί κατά την διάρκειά της ενέγραφαν τους κούρους, δηλαδή τα μικρά αγόρια, που ήταν τριών ή τεσσάρων ετών στους φράτερες. Την ίδια ημέρα γινόταν και έλεγχος της προόδου των φοιτούντων στα σχολεία παιδιών και απαγγέλλονταν διάφορα ποιήματα και χωρία διαφόρων συγγραφέων. Οι μαθητές που αρίστευαν βραβεύονταν. 
Όσο για τους φράτερες πρέπει να γνωρίζουμε αυτό: μετά τον Ίωνα οι φυλές ήταν τέσσερις, από τον Κλεισθένη έγιναν δέκα και κατόπι έγιναν δώδεκα. Κάθε φυλή χωρίστηκε στα τρία. Το ένα τρίτο της φυλής ονομάστηκε τριττύς και έπειτα πατρία ή φατρία, και φράτερες αυτού που άνηκαν στην ίδια φυλή και φατρία, επειδή ήταν συγγενείς μεταξύ τους, και σε αυτούς τους φράτερες γινόταν η εγγραφή των αγοριών. 
Κατά την εορτή επίσης οι πατέρες πρόσφεραν σε θυσία τα «κούρεια» (ονομασία των αμνών που θυσιάζονταν αυτή την ημέρα), οι οποίοι στη συνέχεια προσφέρονταν στους φράτορες «προς ευωχία».
Νάνος Ιπποπόταμος της Κύπρου

Λαογραφία

Σύμφωνα με την παράδοση, απολιθωμένα οστά των ζώων αυτών αποδόθηκαν σε αγίους όπως ο Άγιος Φανούριος και οι Άγιοι Σαράντα. Tα οστά θεωρήθηκαν ιερά και τους αποδόθηκαν θεραπευτικές ιδιότητες, γι'αυτό οι ντόπιοι τα κονιορτοποιούσαν και τα χρησιμοποιούσαν ως φάρμακο.
Κατά μια άλλη εκδοχή τα οστά ανήκουν στο άλογο του Αγίου Φανουρίου που έφτασε στην Κύπρο κυνηγημένος από τους διώκτες του στην Μικρά Ασία. Μόλις έφτασαν στην περιοχή του Αγίου Γεωργίου Κερήνειας το άλογο σκοτώθηκε προσπαθώντας να υπερπηδήσει έναν μεγάλο βράχο.
Σε άλλες περιπτώσεις, απολιθώματα των ζώων αυτών αποδόθηκαν σε υπολείμματα δρακόντων, γι'αυτό και προέκυψαν τοπωνύμια όπως Δρακοντόσπηλιος, Δρακοντότρυπα, Δρακοντοβούναρο, Σπηλιά του Δράκου, Δρακοντιά κ.τ.λ.
Καταστροφή του Γαλαξειδίου

Η καταστροφή

Οθωμανικός στόλος που είχε έλθει για βοήθεια της πολιορκούμενης Τρίπολης, αφού έκαψε το εγκαταλελειμμένο Αίγιο, την 19 Σεπτεμβρίου κατέπλευσε έξω από το Γαλαξείδι. Αυτό τότε είχε 700 σπίτια. Οι περισσότεροι κάτοικοι έφυγαν προς την ενδοχώρα, ενώ έμειναν περί τους 200 μαχητές στην ξηρά και ορισμένοι στα πλοία και κανονοστάσια γύρω από το λιμάνι. Υπήρχαν και 90 πλοία, εκ των οποίων 13 εξοπλισμένα, καθώς και άλλα μικρά. 
Προς της υπέρτερης δύναμης του εχθρού οι μαχητές εγκατέλειψαν τη θέση τους και αποβιβάστηκαν περίπου 1.000 Οθωμανοί στην ξηρά. Σκότωσαν ορισμένους γέροντες που είχαν απομείνει και κατέκαψαν την πόλη, πήραν 34 πλοία και επανέπλευσαν στην Πάτρα. Σώμα ενόπλων υπό τους Υψηλάντη, Σολιώτη, Χαραλάμπη κ.ά. που βάδιζε παραλιακά προς το Αίγιο είδε στην απέναντι ακτή το Γαλαξείδι να καίγεται. Το σώμα αυτό έφτασε στα Βασιλικά (Σικυώνα) την 22 Σεπτεμβρίου.
Αχιλλέας Μπουντουβής

Βιογραφία

Γεννήθηκε στην Αμαλιάδα το 1932. Σπούδασε Πολιτικές Επιστήμες στην Πάντειο. Ήταν παράγοντας του Παναθηναϊκού (γενικός αρχηγός κατά την επταετία). Από το 1974 ως το 1977 ήταν διοικητής του ΟΑΕΔ. Ήταν επίσης σύμβουλος της Εμπορικής Τράπεζας και του υπουργείου Συντονισμού.
Εξελέγη βουλευτής Ηλείας το 1977 με τη Νέα Δημοκρατία και υπηρέτησε στη Βουλή ως το 1981.
Σκοτώθηκε σε τροχαίο δυστύχημα μπροστά από το ξενοδοχείο "Μακεδονία Παλλάς" στη Θεσσαλονίκη, όπου βρισκόταν για το συνέδριο της Νέας Δημοκρατίας, σε ηλικία 54 ετών, στις 16 Φεβρουαρίου 1986. Το δυστύχημα συνέβη όταν τον παρέσυρε ένα διερχόμενο ταξί στη Λεωφόρο Μεγάλου Αλεξάνδρου, τραυματίζοντάς τον σοβαρά. Πέθανε λίγες ώρες αργότερα στο νοσοκομείο ΑΧΕΠΑ, κηδεύτηκε στις 18 Φεβρουαρίου από το Πρώτο Νεκροταφείο Αθηνών και άφησε έναν γιο, τον Βασίλη.
388 Χάρυβδις

Φυσικά χαρακτηριστικά

Η διάμετρος της Χάρυβδης υπολογίσθηκε σε 114,2 χιλιόμετρα (από δεδομένα του IRAS), ενώ η μάζα της εκτιμάται σε 1,56 τετράκις εκατομμύριο τόνους για μέση πυκνότητα 2 gr/cm³. O φασματικός τύπος της είναι C (ανθρακούχος), ενώ το άλβεδό της είναι 0,051 (από δεδομένα του IRAS). Η Χάρυβδις περιστρέφεται γύρω από τον εαυτό της μία φορά κάθε 9 ώρες και 31 λεπτά. Η μέση θερμοκρασία στην επιφάνειά της εκτιμάται σε 110 περίπου βαθμούς Κελσίου κάτω από το μηδέν.
Ελισάβετ του Βερμαντουά

Βιογραφία

Ήταν η πρώτη κόρη (1η από τον 2ο γάμο) του Ραούλ Α΄ κόμη του Βερμαντουά και της 2ης συζύγου του Πετρονίλλας, κόρης του Γουλιέλμου Ι΄ δούκα της Ακουιτανίας.

Οικογένεια

Παντρεύτηκε το 1159 τον Φίλιππο Α΄ του Οίκου της Λωρραίνης κόμη της Φλάνδρας. Δεν απέκτησαν τέκνα.
Βαλεντίνος Βλάχος

Καριέρα

Ο Βαλεντίνος Βλάχος ξεκίνησε την επαγγελματική του καριέρα στον Α.Ο. Νέα Καβάλα. Το 2011 αποκτήθηκε από την ΑΕΚ, η οποία τον παραχώρησε ως δανεικό στον Θρασύβουλο Φυλής. Μετά από μία επιτυχημένη σεζόν στον Θρασύβουλο Φυλής, επέστρεψε στην ΑΕΚ, για την οποίαα αγωνίστηκε τη σεζόν 2012-2013.
Τον Ιούνιο του 2013, ο Βαλεντίνος Βλάχος αποκτήθηκε από την Κλαμπ Μπρυζ ύστερα από την χρεοκοπία της ΑΕΚ. Τον Ιανουάριο του 2014, παραχωρήθηκε ως δανεικός στον Άρη Θεσσαλονίκης μέχρι το τέλος της σεζόν. Το 2015 αποκτήθηκε από τον Πανιώνιο. Ο Βαλεντίνος Βλάχος είναι ο δεύτερος Έλληνας ποδοσφαιριστής ο οποίος επέστρεψε στην Ελλάδα από την Κλαμπ Μπρυζ μετά τον Σπύρο Φουρλάνο, ο οποίος αποκτήθηκε από τον Παναθηναϊκό. Ο Βαλεντίνος Βλάχος υπέγραψε τον Μάιο του 2018 συμβόλαιο συνεργασίας με τον Αστέρα Τρίπολης διάρκειας μέχρι τον Ιούνιο του 2020.
Τρελόνι (Τζαμάικα)

Γεωγραφία

Η Τρελόνι βρίσκεται νοτιοδυτικά της Τζαμάικα. Στα νότια βρέχεται από την Καραϊβική Θάλασσα. Συνορεύει στα δυτικά με τον Άγιο Ιάκωβο, στα νοτιοδυτικά με την Αγία Ελίζαμπεθ, στα νοτιοανατολικά με την Μάντσεστερ και στα ανατολικά με την Αγία Άννα. Έχει έκταση 874,6 km². Είναι η πέμτη μεγαλύτερη ενορία της Τζαμάικα μετά την Αγία Άννα, την Αγία Ελίζαμπεθ, την Κλαρεντόν και την Αγία Κατερίνα.

Πανίδα

Η Τρελόνι έχει πολλά ζώα όπως κίτρινα φίδια, πεταλούδες και άνω των 47 είδη πουλιών.

Ποτάμια

Το κυριότερο ποτάμι της Τρελόνι είναι το Μάρθα Μπραι. Άλλα ποτάμια είναι ο Ρίο Μπουένο, ο Κέιν και ο Κουασί.

Κόλποι

Η Τρελόνι είναι πλούσια σε κόλπους. Ο κυριότερος είναι ο Γουάιτ Μπέυ.

Σπηλιές

Η Τρελόνι συμπεριλαμβάνει 48 σπηλιές. Οι κυριότερες είναι η  Γουίντσορ και η Καράμπι.

Δημογραφία

Η Τρελόνι είχε πληθυσμό 73.066 κατοίκων (2001). Είναι σε πληθυσμό η δεύτερη μικρότερη ενορία της Τζαμάικα μετά το Ανόβερο.

Οικονομία

Η κύρια οικονομική δραστηριότητα είναι η γεωπονία. Στην οικονομία της Τρελόνι παίζει σημαντικό ρόλο και ο τουρισμός και οι βιομηχανίες. Στην Τρελόνι καλλιεργούνται κυρίως ρούμι και ζάχαρη. Άλλα προϊόντα είναι οι μπανάνες, τα γιαμ, οι φράουλες, τα λαχανικά, το πιμέντο, ο καφές, η πιπερόριζα και η ινδική καρύδα.

Τουρισμός

Η οικονομία της Τρελόνι βασίζεται κατά ένα μέρος στον τουριοσμό της. Η Τρελόνι έχει πολλά ξενοδοχεία, όπως το Γκραντ Λίντο Μπράκο, το Σίλβερ Σαντς και το Μπρίζις Τρελόνι.

Ιστορία

Η πρώτη πρωτεύουσα της Τρελόνι ήταν η Μάρθα Μπραι, ώσπου έγινε η Φάλμουθ.

Προέλευση του ονόματος

Η Τρελόνι ονομάστηκε από τον Γουίλλιαμ Τρελόνι, τον τότε κυβερνήτη της Τζαμάικα.
Ταρατόρ

Το ταρατόρ (κυριλλικά таратор) είναι μια κρύα σούπα, χαρακτηριστική της βαλκανικής και ιδιαίτερα της βουλγαρικής  κουζίνας, που σερβίρεται συνήθως πριν το κυρίως πιάτο το καλοκαίρι.

Η συνταγή

Για να φτιάξουμε ταρατόρ θα χρειαστούμε γιαούρτι, νερό, λεπτοκομμένο ή τριμμένο στον τρίφτη αγγουράκι, σπορέλαιο ή ελαιόλαδο, αλάτι, άνηθο και λιωμένο ή ψιλοκομμένο σκόρδο. Πολλοί προσθέτουν και χτυπημένα καρύδια ή ξύδι, αν το γιαούρτι δεν είναι αρκετά ξινό.
Συναντώνται επίσης και παραλλαγές της σούπας, φτιαγμένες χωρίς γιαούρτι ή η αναφερόμενη και ως «ξηρή ταρατόρ», που φτιάχνεται χωρίς την προσθήκη νερού, μόνο με γιαούρτι. Παρόμοια είναι και η συνταγή της «χειμερινής» σαλάτας σνεζάνκα που σημαίνει Χιονάτη (κυριλλικά Снежанка) και φτιάχνεται με αποξηραμένο γιαούρτι, φρέσκα αγγουράκια ή τουρσί. Η παρασκευή της σούπας είναι εύκολη, καθώς χρειάζεται μόνο ανακάτεμα των προϊόντων και συντήρηση στο ψυγείο. Αναλυτικότερα, χρησιμοποιούμε μισό κιλό γιαούρτι για κάθε ένα αγγουράκι, ενώ διαλύουμε δύο μέρη γιαούρτι σε τρία μέρη νερό.

Κατανάλωση και σερβίρισμα

Η σούπα ταρατόρ σερβίρεται κρύα, συνήθως από το ψυγείο και πριν το κυρίως γεύμα, ως ορεκτικό. Κάποιοι τη σερβίρουν ως γαρνιτούρα και ως σαλάτα. Συναντάται και ως «διαλύτης» για υψηλής περιεκτικότητας αλκοολούχα ποτά, όπως η μαστίχα (ανάλογο του ούζου) και το ρακί, οπότε σερβίρεται σε ποτήρι. Η «ξηρή ταρατόρ» σερβίρεται αποκλειστικά ως γαρνιτούρα ή ως σαλάτα.
Αλβέρτος ΣΤ΄ του Μεκλεμβούργου

Βιογραφία

Ήταν ο πρωτότοκος γιος του Ερρίκου Δ΄ δούκα του Μεκλεμβούργου και της Δωροθέας των Χόεντσολερν, κόρης του Φρειδερίκου Α΄ εκλέκτορα του Βρανδεμβούργου.
Το 1483 απεβίωσε σε ηλικία 45 ετών, άτεκνος. Ο δευτερότοκος αδελφός του Ιωάννης ΣΤ΄ είχε απιβιώσει από το 1474, έτσι τον διαδέχθηκε ο επόμενος αδελφός του Μάγκνους Β΄.

Οικογένεια

Νυμφεύτηκε περί το 1467 την Αικατερίνη του Λίνντο-Ρουππίν· δεν απέκτησαν απογόνους.
Αγγελική Φράγκου

Πρώτα χρόνια και εκπαίδευση

Η Φράγκου γεννήθηκε στο νησί της Χίου στο βόρειο Αιγαίο Πέλαγος και προέρχεται από μια οικογένεια εφοπλιστών, με καταγωγή από τα Καρδάμυλα Χίου. Ο πατέρας της είναι ο εφοπλιστής Νικόλαος (Νικόλας) Φράγκος. Αδέρφια της είναι ο αδερφός της Ιωάννης, η μεγαλύτερη ετεροθαλής της αδερφή, Μαρία, και η μικρότερη ετεροθαλής της αδερφή, Κατερίνα. Ο αδερφός της είναι επίσης εφοπλιστής, με την δικιά του εταιρεία, ενω και οι δύο τους είναι η τέταρτη γενιά εφοπλιστών στην οικογένειά τους.
Η Φράγκου πήρε το Bachelor's πτυχίο της πάνω στην μηχανολογία, από το "Πανεπιστήμιο Farleigh Dickinson" και το πτυχίο Master's της πάνω στην μηχανολογία, από το "Πανεπιστήμιο Κολούμπια".

Navios Group

Το 2004, η Φράγκου μάζεψε το ποσό των 200 εκατομμυρίων δολλαρίων για να αγοράσει την "Navios". Πρίν από αυτό, εργαζόταν στην Wall Street, ως αναλύτρια στον εμπορικό όροφο της "Republic National Bank", για κάποια χρόνια.
Ιθώμη

Ιστορία

Το οχυρό της Ιθώμης έπαιξε σημαντικό ρόλο στον Α΄ Μεσσηνιακό Πόλεμο, προς τα τέλη του 7ου αιώνα π.Χ., ανάμεσα στη Μεσσηνία και τη Σπάρτη. Αποτέλεσε το τελευταίο προπύργιο των Μεσσηνίων και τελικά  ισοπεδώθηκε μετά από ηρωική πολιορκία. 
Τα επόμενα χρόνια η Ιθώμη κατείχε συμβολικό ρόλο στην καρδιά των υποδουλωμένων Μεσσηνίων. Έτσι, όταν επαναστάτησαν οι είλωτες το 468 π.Χ. (Γ΄ Μεσσηνιακός Πόλεμος), κατέφυγαν και πάλι στο μέρος αυτό, ξαναέχτισαν οχυρώσεις και αντιστάθηκαν από εκεί για μεγάλο διάστημα. Σταδιακά, οι Σπαρτιάτες έσφιξαν τον κλοιό γύρω από την Ιθώμη και, με μεγάλη δυσκολία και τη βοήθεια των συμμάχων τους, ανάγκασαν τους είλωτες να συνθηκολογήσουν, πιθανά το 459 π.Χ. Σύμφωνα με τους όρους της συνθήκης, οι πολιορκημένοι Μεσσήνιοι είλωτες έφυγαν ελεύθεροι μαζί με τις οικογένειές τους από την Πελοπόννησο και εγκαταστάθηκαν από τους Αθηναίους στη Ναύπακτο.
Το 369 π.Χ. ο Θηβαίος Επαμεινώνδας, μετά τη Μάχη των Λεύκτρων και την εισβολή του στη Λακωνία, απελευθέρωσε τη Μεσσηνία από τη σπαρτιατική επιρροή και επέλεξε τους πρόποδες του όρους Ιθώμη για να χτίσει μια νέα και μεγάλη πόλη, τη Μεσσήνη, η οποία έγινε η πρωτεύουσα των Μεσσηνίων.
Κατά την Φραγκοκρατία ανακατασκευάστηκε και πήρε την ονομασία Κάστρο του Βουλκάνου. Το 1358 δόθηκε στον Νέριο Α΄ Ατσαγιόλι από τον πρίγκιπα της Αχαΐας.
Νεόφυτος Κωνσταντίνου

Βιογραφικά στοιχεία

Ο Νεόφυτος Κωνσταντίνου γεννήθηκε στα Κονιά στις 16 Δεκεμβρίου 1954. Ομιλεί, πέρα από την ελληνική, την αγγλική γλώσσα. Σπούδασε ελληνική φιλολογία στη Φιλοσοφική Σχολή του Αριστοτελείου Πανεπιστημίου Θεσσαλονίκης. Ήταν επαγγελματικό στέλεχος του ΔΗΚΟ.
Είναι νυμφευμένος με την Ελένη Τριταίου και έχει ένα υιό και μία κόρη.

Πολιτική διαδρομή

Στη διάρκεια των σπουδών του ήταν μέλος της Εθνικής Φοιτητικής Ένωσης Κυπρίων (ΕΦΕΚ) Θεσσαλονίκης, μέλος της διοικούσας επιτροπής της Παγκύπριας Ομοσπονδίας Φοιτητών και Νέων Επιστημόνων (ΠΟΦΝΕ) και από το 1977 έως το 1980 πρόεδρος της φοιτητικής παράταξης Αναγέννηση Θεσσαλονίκης.
Την περίοδο 1982-1985 διετέλεσε βοηθός επαρχιακός οργανωτικός γραμματέας του ΔΗΚΟ Λευκωσίας ενώ την περίοδο 1985-1987 ήταν επαρχιακός οργανωτικός γραμματέας του ΔΗΚΟ Λευκωσίας. Την περίοδο 1997-2000 ήταν πρόεδρος της Επαρχιακής Επιτροπής του ΔΗΚΟ Λευκωσίας. Την περίοδο 1993-2000 διετέλεσε μέλος του διοικητικού συμβουλίου του Κυπριακού Οργανισμού Αναπτύξεως Γης.  Επιπρόσθετα, έχει διατελέσει γενικός οργανωτικός γραμματέας του ΔΗΚΟ και μέλος του Εκτελεστικού Γραφείου, της Πολιτικής Επιτροπής και της Κεντρικής Επιτροπής του ΔΗΚΟ.
Συμμετείχε στις βουλευτικές εκλογές του 2001 στην Εκλογική Περιφέρεια Λευκωσίας με το ΔΗΚΟ αλλά δεν εκλέχτηκε. Ωστόσο, το 2003, ο βουλευτής Εκλογικής Περιφέρειας Λευκωσίας του ΔΗΚΟ, Μάρκος Κυπριανού, διορίστηκε Υπουργός Οικονομικών στην Κυβέρνηση Τάσσου Παπαδόπουλου. Πρώτος επιλαχών για τη θέση του στη βουλή ήταν ο Νεόφυτος Κωνσταντίνου, ο οποίος ανέλαβε καθήκοντα βουλευτή στις 6 Μαρτίου 2003. Επανεκλέγηκε στις βουλευτικές εκλογές του 2006 και στις βουλευτικές εκλογές του 2011. Διεκδίκησε επανεκλογή στις βουλευτικές εκλογές του 2016 αλλά δεν εκλέχτηκε.
Ως βουλευτής, διετέλεσε αναπληρωτής πρόεδρος της Κοινοβουλευτικής Επιτροπής για τα Ανθρώπινα Δικαιώματα, Κοινοβουλευτικός εκπρόσωπος του ΔΗΚΟ, μέλος της Επιτροπής Επιλογής, μέλος της Κοινοβουλευτικής Επιτροπής Άμυνας, της Κοινοβουλευτικής Επιτροπής Εσωτερικών, της Κοινοβουλευτικής Επιτροπής Θεσμών, Αξιών και Επιτρόπου Διοικήσεως, της Κοινοβουλευτικής Επιτροπής Περιβάλλοντος, της Ad Hoc Κοινοβουλευτικής Επιτροπής για τον Κανονισμό της Βουλής και αναπληρωματικό μέλος της Ειδικής Κοινοβουλευτικής Επιτροπής για το Πόθεν Έσχες. Επιπλέον, ήταν μέλος της αντιπροσωπίας της Βουλής στη Διακοινοβουλευτική Διάσκεψη για την Κοινή Εξωτερική Πολιτική και Πολιτική Ασφάλειας και την Κοινή Πολιτική Ασφάλειας και Άμυνας.
Σημαία της Αλάσκας

Σημαία του κράτους

Το νομοσχέδιο της Αλάσκας ενέκρινε το σχεδιασμό του Benson ως επίσημη σημαία για την επικράτεια της Αλάσκας στις 2 Μαΐου 1927. Η πρώτη σημαία που έγινε με βάση το σχεδιασμό του Benny ήταν από μπλε μεταξωτό αστέρι και χρυσά αστέρια. Αρχικά επέρασε στις 9 Ιουλίου 1927. Διατηρήθηκε ως κρατική σημαία στο Statehood το 1959.
Γενικές εκλογές στην Γκάμπια (1987)

Γενικές εκλογές διεξήχθησαν στην Γκάμπια στις 11 Μαρτίου του 1987. Η ημερομηνία των εκλογών είχε ανακοινωθεί την 1η Ιανουαρίου 1987 και οι υποψηφιότητες για τις προεδρικές εκλογές υποβλήθηκαν στο διάστημα ως τις 9 Φεβρουαρίου. Συνολικά 113 υποψήφιοι κατήλθαν για τις 36 έδρες που πληρώθηκαν με τις εκλογές. Αμφότερες οι εκλογές κερδήθηκαν από το Λαϊκό Προοδευτικό Κόμμα, του οποίου ο ηγέτης Νταούντα Τζαγουάρα παρέμεινε πρόεδρος.
10η Συμφωνία (Μότσαρτ)

Η 10η Συμφωνία σε Σολ μείζονα, K. 74 (γερμανικά: Sinfonie G-Dur Köchelverzeichnis 74) είναι μία συμφωνία του Βόλφγκανγκ Αμαντέους Μότσαρτ, που πιθανώς γράφτηκε κατά την περίοδο του πρώτου του ταξιδιού στην Ιταλία, το 1770. Η Συμφωνία αποτελείται από δύο μέρη, με μία τυπική εκτέλεση της να διαρκεί 9 λεπτά περίπου.
Μπέρτολτ του Μπάντεν

Βιογραφία

Ήταν ο μόνος γιος του Μαξιμιλιανού τιτουλάριου μεγάλου δούκα και μαργράβου του Μπάντεν και της Μαρίας-Λουίζας του Γουέλφων-Αννοβέρου, κόρης του Ερνέστου-Αυγούστου Β΄ τιτουλάριου βασιλιά του Αννοβέρου και δούκα του Μπράουνσβαϊκ. 
Επειδή οι τίτλοι τού Ερνέστου-Αυγούστου Β΄ είχαν καταργηθεί από το 1866, έλαβε το 1878 από τον 2ο εξάδελφό του Εδουάρδο Ζ΄ του Ηνωμένου Βασιλείου τον τίτλο του δούκα του Κάμπερλανντ & Τίβιοτντεϊλ. Ο Μαξιμιλιανός ήταν Καγκελάριος και πρωθυπουργός της Πρωσίας (1918).
Ο Μπέρτολτ-Φρειδερίκος-Γουλιέλμος-Ερνέστος-Αύγουστος-Ερρίκος-Κάρολος γεννήθηκε στην Καρσλρούη του Μπάντεν. Διαδέχθηκε τον πατέρα του το 1929 ως τιτουλάριος μέγας δούκας & μάργραβος του Μπάντεν και επικεφαλής του Οίκου του. Το 1963 απεβίωσε στο Σπάιχινγκεν του Μπάντεν σε ηλικία 57 ετών. Τον διαδέχθηκε ο πρωτότοκος γιος του Μαξιμιλιανός.
Νοραβάνκ

Ιστορία

Το Νοραβάνκ ιδρύθηκε το 1205 από τον επίσκοπο Οβανές, πρώην ηγούμενο του Βαχαναβάνκ κοντά στην σημερινή πόλη Καπάν στο Σιουνίκ. Το μοναστικό συγκρότημα περιλαμβάνει την εκκλησία του Σουρμπ Καραπέτ, το παρεκκλήσι του Σουρμπ Γκριγκόρ με θολωτή αίθουσα και την εκκλησία της Σουρμπ Αστβατσατσίν (Παναγία). Ερείπια διαφόρων πολιτικών κτιρίων και χατσκάρ βρίσκονται τόσο μέσα όσο και έξω από τον περίβολο. Το Νοραβάνκ ήταν η κατοικία των πρεσβυτέρων των Ορβελιανών. Ο αρχιτέκτονας Σιρανές και ο ζωγράφος μικρογραφιών και γλύπτης Μομίκ εργάστηκαν εδώ στα τέλη του 13ου και αρχές του 14ου αιώνα.
Γρηγόρης Ψαριανός

Βιογραφικά στοιχεία

Γεννήθηκε στο 1954  στην Αθήνα. Σπούδασε στη Βιομηχανική σχολή του Πειραιά.  Εργάστηκε ως δημοσιογράφος και μουσικός παραγωγός σε ραδιοφωνικούς σταθμούς όπως τον Αθήνα 984, τον Flash 961, τον 941 Επικοινωνία και τον SevenX και τον  ΑΝΤ1. Έχει ασχοληθεί  επίσης με τον αθλητισμό καθώς ήταν ιδρυτικό μέλος και πρόεδρος της εταιρίας λαϊκής βάσης φίλων της ΑΕΚ «ΕΝΩΣΗ 1924», ενώ διετέλεσε μέλος του Δ.Σ. της ΠΑΕ ΑΕΚ. Διετέλεσε μέλος του γνωμοδοτικού συμβουλίου του φεστιβάλ Αθηνών και του Μεγάρου Μουσικής Θεσσαλονίκης.
Αδελφός της μητέρας του ήταν ο καπετάνιος του ΕΛΑΣ, Νικηφόρος.

Πολιτική σταδιοδρομία

Αρχικά δραστηριοποιήθηκε πολιτικά στον Ρήγα Φεραίο, εν συνεχεία στο ΚΚΕ Εσωτερικού, ήταν ιδρυτικό μέλος της ΕΑΡ, του Συνασπισμού το ’89-90 και της ΔΗΜΑΡ. Το 2006 εκλέχθηκε Δημοτικός Σύμβουλος στο Δήμο Αθηναίων με την Ανοιχτή Πόλη. Στις περιφερειακές εκλογές του 2010 ήταν επικεφαλής του ψηφοδελτίου της «Αττικής Γης» και εκλέχθηκε Περιφερειακός Σύμβουλος.
Εξελέγη βουλευτής Β' Αθηνών, στις εκλογές του 2007 και του 2009 με τον ΣΥΡΙΖΑ, του 2012 με τη Δημοκρατική Αριστερά και του 2015 με το Ποτάμι. Με τον επίσης βουλευτή του Ποταμιού Γιώργο Αμυρά τάχθηκαν κατά της Συμφωνίας των Πρεσπών, διαφωνώντας με τη στάση του κόμματος για ψήφο κατά συνείδηση· τελικά ο Ψαριανός ψήφισε «παρών».
Τον Μάιο του 2019 ανακοίνωσε την υποψηφιότητά του στις βουλευτικές εκλογές του 2019 με τη Νέα Δημοκρατία στον Νότιο Τομέα της Β' εκλογικής περιφέρειας Αθηνών. Έλαβε 11.051 ψήφους και δεν εξελέγη βουλευτής.

Κριτική

Είναι γνωστός για την αθυροστομία με την οποία αντιμετωπίζει πολιτικούς άλλων παρατάξεων, αλλά και απλούς πολίτες ψηφοφόρους τους, στις παρουσίες του στην τηλεόραση, όπως και στα κείμενά του στα μέσα κοινωνικής δικτύωσης. Σε κάποιες περιπτώσεις έχει έλθει σε αντιπαράθεση με συναδέλφους του άλλων κομμάτων στη Βουλή, ακόμα και εκτός της αίθουσας συνεδριάσεων. Εχουν επικριθεί ακόμη τα σεξιστικά του σχόλια, όπως κατά της υπουργού Έφης Αχτσιόγλου.
Κριτική έχει δεχθεί ακόμη και για την απόφασή του να πολιτευθεί με τη ΝΔ αν και στο παρελθόν είχε αρνηθεί κατηγορηματικά την εμπλοκή του με το κόμμα.
Στοά

Η στοά είναι στεγασμένος τόπος με κολώνες (κίονες) ή θόλους, που μπορεί να χρησιμεύσει σαν καταφύγιο για τους διαβάτες σε διάρκεια μιας βροχής ή μεγάλης ζέστης. Μπορεί ακόμα να αποτελεί κομμάτι της υποστήριξης ενός κτιρίου, όπως οι εσωτερικές στοές των γοτθικών εκκλησιών, ή της αυλής των ανακτόρων στην Αναγέννηση. Στην Αρχαία Ελλάδα οι στοές (βλ. Στοές της αρχαίας Αθήνας) ήσαν στεγασμένα δημόσια κτίρια, ορθογωνίου σχήματος, με μία ανοικτή για τον κόσμο πλευρά και τις υπόλοιπες κλειστές. Οι Ρωμαίοι συνέχισαν την κατασκευή και χρήση τους, πολλές από αυτές φημίζονταν για την πολυτέλειά τους, και τις διέδωσαν έτσι στην νεώτερη Ευρώπη.
Αυτοκινητόδρομος 18 (Ιταλία)

Ο Αυτοκινητόδρομος 18 (ιταλικά: Autostrada A18) είναι ενας αυτοκινητόδρομος στην Ιταλία. Συνδέει τη Μεσσήνη με τη Κατάνια και από εκεί με τις Συρακούσες . Έχει μήκος 107 χιλιόμετρα και στο μεγαλύτερο μήκος του έχει τέσσερεις λωρίδες κυκλοφορίας. Είναι μέρος της ευρωπαϊκής οδού Ε45. Τα πρώτα τμήματα ολοκληρώθηκαν το 1971 ενώ όλος ο αυτοκινητόδρομος ολοκληρώθηκε το 2011.

Ο πρώτος ηλιακός αυτοκινητόδρομος του κόσμου

Με την ολοκλήρωση του το 2011 ο αυτοκινητόδρομος προσθέτει 30 χιλιόμετρα στο οδικό δίκτυο της νήσου του ιταλικού νότου (από τα 77 προυπάρχουσα), συνδέοντας την Κατάνια με τις Συρακούσες και –το κυριότερο- αποτελεί τον πρώτο αυτοκινητόδρομο που τροφοδοτείται εξ ολοκλήρου με ηλιακή ενέργεια.Το σχέδιο μελέτης του προβλέπει ότι το 100% των ενεργειακών του αναγκών θα καλύπτεται από 80.000 ηλιακούς συλλέκτες που θα έχουν τοποθετηθεί κατά μήκος του δρόμου και μέσω των οποίων θα τροφοδοτούνται τα φώτα, οι ανεμιστήρες στις σήραγγες, τα τηλέφωνα έκτακτης ανάγκης κ.ο.κ. Ο ηλιακός αυτοκινητόδρομος, συνολικής ισχύος 12 εκ. kWh το χρόνο θα βοηθήσει, σύμφωνα με την κατασκευαστική εταιρεία, να εξοικονομηθεί το ισοδύναμο 31.000 τόνων πετρελαίου καθώς και 10.000 τόνοι διοξειδίου του άνθρακα.